প্রায় অর্ধেক হয়ে গিয়েছেন ইমান আহমেদ আবদুলাতি। গত দু’মাসে তাঁর ওজন ঝরেছে ২৪২ কেজি। ওজনের সঙ্গে সঙ্গে অবশ্য একটা তকমাও ঝরে গিয়েছে তাঁর। বিশ্বের সবচেয়ে স্থূলকায়া হিসাবে এক সময়ে রেকর্ড বইয়ে জায়গা পেয়েছিলেন মিশরের এই মহিলা। তবে সে রেকর্ড আর ইমানের দখলে নেই। তাতে অবশ্য একটুও আক্ষেপ নেই তাঁর। হবে না-ই বা কেন! অতিরিক্ত ওজনের জন্যই তো এক সময় নিজের পায়ে দাঁড়াতে পারতেন না ইমান। এখন অবশ্য সে দশা খানিকটা কেটে গিয়েছে। মুম্বইয়ে অস্ত্রোপচারের পর ধীরে ধীরে স্বাভাবিক জীবনে ফেরার পথে তিনি। অস্ত্রোপচার করে ওজন ঝরাতে নিজের দেশ থেকে মুম্বই এসেছিলেন ৩৬ বছরের ইমান। গত ১১ ফেব্রুয়ারি বিখ্যাত বেরিয়াট্রিক সার্জন মুফ্‌ফাজল লাকড়াওয়ালা তাঁর চিকিৎসার শুরু করেন। প্রথম কয়েক দিনে তরল খাবার আর ফিজিওথেরাপির উপরেই কেটেছে তাঁর। আর সে ভাবেই ১০০ কেজি ওজন কমে যায় ইমানের। এর পর ৭ মার্চ অস্ত্রোপচার করে তাঁর পাকস্থলীর ৭৫ শতাংশ বাদ দিয়ে দেওয়া হয়। লাকড়াওয়ালা জানিয়েছেন, এর ফলে ইমানের খাবার গ্রহণের ক্ষমতাও অনেকটা কমে গেছে। ২৯ মার্চের মধ্যেই তাঁর ওজন কমে দাঁড়ায় ৩৪০ কেজি। এর পর মাত্র ১৩ দিনেই ৯৮ কেজি কমল তাঁর। এত কম সময়ের মধ্যে ইমানের ওজন প্রায় অর্ধেক কমে যাওয়ার অবাক তাঁর চিকিৎসক লাকড়াওয়ালাও। এর ফলে ইমানের স্বাস্থ্যেরও উন্নতি হয়েছে। হৃদ্‌পিণ্ড, যকৃত ও ফুসফুসের কাজকর্ম স্বাভাবিক হয়েছে। পাশাপাশি রক্ত ছাড়াও দেহে তরলের মাত্রাও এখন স্বাভাবিক বলে জানিয়েছেন চিকিৎসক।